钦定古今图书集成/明伦汇编/宫闱典/第109卷 > 王恭
## 钦定古今图书集成/明伦汇编/宫闱典/第109卷 > 王恭

按《晋书》本传：“恭字孝伯，光禄大夫蕴子，定皇后之兄
也。少有美誉，清操过人，自负才地高华，恒有宰辅之
望。与王忱齐名友善，慕刘惔之为人。谢安常曰：‘王恭
人地，可以为将来伯舅。尝从其父自会稽至都，忱访
之，见恭所坐六尺簟，忱谓其有馀，因求之，恭辄以送
焉，遂坐荐上。忱闻而大惊，恭曰：‘吾平生无长物。其简’’”
率如此。起家为佐著作郎，叹曰：“仕官不为宰相，才志
何足以骋。”因以疾辞。俄为秘书丞，转中书郎，未拜，遭
父忧。服阕，除吏部郎，历建威将军。太元中，代沈嘉为
丹阳尹，迁中书令，领太子詹事。孝武帝以恭后兄深
相钦重。时陈郡袁悦以倾巧事会稽王道子，恭言之
于帝，遂诛之。道子尝集朝士，置酒于东府，尚书令谢
石因醉为《委巷》之歌，恭正色曰：“居端右之重，集藩王
之第，而肆淫声，欲令群下何所取则？”石深御之。淮陵
内史虞珧子妻裴氏有服食之术，常衣黄衣，状如天
师，道子甚悦之，令与宾客谈论，时人皆为降节。恭抗
言曰：“未闻宰相之座有失行妇人。”坐宾莫不反侧。道
子甚愧之。其后帝将擢时望以为藩屏，乃以恭为都
督兖青冀幽并徐州晋陵诸军事、平北将军、兖青二
州刺史、假节，镇京口。初，都督以“北”为号者，累有不祥，
故桓冲、王坦之、刁彝之徒，不受镇北之号。恭表让军
号，以“超受”为辞，而实恶其名，于是改号前将军。慕容
垂入青州，恭遣偏师御之，失利，降号辅国将军。及帝
崩，会稽王道子执政，宠昵王国宝，委以机权。恭每正
色直言，道子深惮而忿之。及赴山陵，罢朝叹曰：“榱栋
虽新，便有《黍离》之叹矣。”时国宝从弟绪说国宝因恭
入觐相王，伏兵杀之，国宝不许。而道子亦欲辑和内
外，深布腹心于恭，冀除旧恶。恭多不顺，每言及时政，
辄厉声色。道子知恭不可和协，王绪之说遂行，于是
国难始结。或劝恭因入朝，以兵诛国宝，而庾楷党于
国宝，士马甚盛。恭惮之，不敢发，遂还镇。临别，谓道子
曰：“主上谅暗，冢宰之任，伊周所难，愿大王亲万机，纳
直言，远郑声，放佞人。”辞色甚厉，故国宝等愈惧。以恭
为安北将军，不拜。乃谋诛国宝，遣使与殷仲堪、桓元
相结，仲堪伪许之。恭得书大喜，乃抗表京师曰：“后将
军国宝得以姻戚频登显列，不能感恩效力，以报时
施，而专宠肆威，将危社稷。先帝登遐，夜乃犯阁叩扉，
欲矫遗诏。赖皇太后聪明，相王神武，故逆谋不果。又
割东宫见兵以为己府，谗疾二昆，甚于仇敌。与其从
弟绪同党凶狡，共相扇连。此不忠不义之明白也。以
臣忠诚，必亡身殉国，是以谮臣非一，赖先帝明鉴，浸
润不行。昔赵鞅兴甲，诛君侧之恶，臣虽驽劣，敢忘斯
义。”表至，内外戒严。国宝及绪惶惧不知所为，用王珣
计，请解职，道子收国宝赐死，斩绪于市，深谢愆失。恭
乃还京口。恭之初抗表也，虑事不捷，乃版前司徒左
长史王𫷷为吴国内史，令起兵于东。会国宝死，令𫷷
解军去职。𫷷怒，以兵伐恭，恭遣刘牢之击灭之，上疏
自贬，诏不许。谯王尚之复说道子，以“藩伯强盛，宰相
权弱，宜多树置以自卫。”道子然之，乃以其司马王愉
为江州刺史，割庾楷豫州四郡，使愉督之。由是楷怒，
遣子鸿说恭曰：“尚之兄弟专弄相权，欲假朝威，贬削
方镇，惩警前事，势转难测。及其议未成，宜早图之。”恭
以为然，复以谋告殷仲堪、桓元。元等从之，推恭为盟
主，克期同赴京师。时内外疑阻，津逻严急。仲堪之信，
因庾楷达之，以斜绢为书，内箭簳中，合镝漆之。楷送
于恭，恭发书，绢文角戾，不复可识，谓楷为诈，又料仲
堪去年已不赴盟，今无连理，乃先期举兵。司马刘牢
之谏曰：“将军今动以伯舅之重，执忠贞之节；相王以姬旦之尊，时望所系。昔年已戮宝绪，送王𫷷书，是深
伏将军也。顷所授用，虽非皆允，未为大失。割庾楷四
郡以配王愉，于将军何损？晋阳之师，其可再乎！”恭不
从，乃上表以讨王愉、司马尚之兄弟为辞，朝廷使元
显及王珣、谢琰等距之。恭梦牢之坐其处，旦谓牢之
曰：“事克，即以卿为北府。”遣牢之率帐下督颜延先据
竹里。元显使说牢之，啖以重利，牢之乃斩颜延以降。
是日，牢之遣其婿高雅之子敬宣因恭曜军轻骑击
恭。恭败将还，雅之已闭城门，恭遂与弟履单骑奔曲
阿。恭久不骑乘，髀生疮，不复能去。曲阿人殷确，恭故
参军也，以船载之，藏于苇席之下，将奔桓元，至长塘，
湖遇商人钱强，强宿憾于确，以告湖浦尉，尉收之以
送京师。道子闻其将至，欲出与语，面折之而未之杀
也。时桓元等已至石头，惧其有变，即于建康之倪塘
斩之。恭五男及弟爽，爽兄子秘书郎和及其党孟璞、
张恪等皆杀之。恭性抗直，深存节义，读《左传》至“奉王
命讨不庭”，每辍卷而叹。为性不弘，以暗于机会，自在
北府，虽以简惠为政，然自矜贵，与下殊隔。不闲用兵，
尤信佛道，调役百姓，修营佛寺，务在壮丽，士庶怨嗟。
临刑犹诵佛经，自理须鬓，神无惧容，谓监刑者曰：“我
暗于信人，所以致此。”原其本心，岂不忠于社稷？但令
百代之下，知有王恭耳。家无财帛，唯书籍而已，为识
者所伤。恭美姿仪，人多爱悦，或目之云：“濯濯如春月
柳。”尝被鹤氅裘，涉雪而行，孟昶窥见之，叹曰：“此真神
仙中人也。”初见执，遇故吏戴耆之为湖孰令，恭私告
之曰：“我有庶儿未举，在乳母家，卿为我送寄桓南郡。”
耆之遂送之于夏口。桓元抚养之，为立丧庭吊祭焉。
及元执政，上表理恭，诏赠侍中、太保，谥曰“忠。简”爽赠
太常。和及子简并通直散骑郎。殷确散骑侍郎。腰斩
湖浦尉及钱强等。恭庶子昙亨，宋义熙中为给事中。